**ZAPISNIK**

**3. SEJE DELOVNE SKUPINE VLADE REPUBLIKE SLOVENIJE ZA KOORDINACIJO PRIPRAVLJALNIH AKTIVNOSTI NA PROJEKTU JEK2**

torek, 14. 11. 2023

Prisotni člani

in aktivni

udeleženci: Danijel Levičar, Luka Mesec, dr. Matjaž Krajnc, mag. Andrej Rajh, mag. Tina Seršen, dr. Hinko Šolinc, Dejan Vladić, Ana Vidmar, dr. Jurij Klančnik, mag. Aleksander Mervar, Ervina Jarc, mag. Miranda Groff Ferjančič, mag. Matej Skočir, dr. Dejan Paravan, dr. Bruno Glaser, Gorazd Pfeifer, dr. Tomaž Nemec.

Odsotni: Jože Novak, Matevž Frangež, dr. Jure Gašparič, mag. Marko Štucin, Igor Feketija, Igor Sirc, Drago Bregar, Božidar Krajnc.

Ostali prisotni: dr. Luka Snoj, Simona Pirnat Skeledžija, Polona Faletič.

Tretjo sejo Delovne skupine Vlade Republike Slovenije za koordinacijo pripravljalnih aktivnosti na projektu JEK2, ki se je pričela ob 10.00 uri, je vodil vodja delovne skupine, Danijel Levičar.

**Dnevni red:**

1. Potrditev dnevnega reda in zapisnika 2. seje delovne skupine JEK2.
2. Status projekta JEK2, poročevalec: GEN energija.
3. Resolucija o dolgoročni miroljubni rabi jedrske energije.
4. Poročanje delovne podskupine za pobudo.
5. Predstavitev sistemskega vidika vključitve JEK2 v elektroenergetski sistem (ELES).
6. Predstavitev kadrovskih izzivov, vabljeni poročevalec: dr. Luka Snoj, IJS in GEN energija.
7. Razno.
8. **Potrditev dnevnega reda in zapisnika 2. seje delovne skupine JEK2**

**SKLEP št. 3.1/1:** Delovna skupina Vlade Republike Slovenije za koordinacijo pripravljalnih aktivnosti na projektu JEK2 je soglasno potrdila predlagani dnevni red in zapisnik 2. seje delovne skupine JEK2.

1. **Status projekta JEK2, poročevalec: GEN energija**

**SKLEP št. 3.2/1:** Člani in aktivni udeleženci so se seznanili s statusom projekta JEK2.

Med drugim, so iz družbe GEN energija povedali, da so podpisali pogodbo z izvajalcem, ki bo pričel s pripravo posebnega zakona za JEK2.

Na vprašanje MF, če se zakon pripravlja v sodelovanju s pristojnim ministrstvom, je mag. Tina Seršen odgovorila, da bo potrebno pripraviti več zakonov, in sicer po oceni MOPE vsaj 5. Za pripravo teh zakonov pa bodo pristojna različna ministrstva.

**SKLEP št. 3.2/2:** GEN energija na naslednji seji predstavi vsebine posebnega zakona, ki so jih naročili z javnim naročilom.

1. **Resolucija o dolgoročni miroljubni rabi jedrske energije**

Vodja DS je predstavil Resolucijo o dolgoročni miroljubni rabi jedrske energije v Sloveniji, ki bo v javni obravnavi od petka 10. 11. 2023 do petka 22. 12. 2023.

Mag. Tina Seršen je opozorila, da bi si MOPE želel predhodne uskladitve predloga resolucije in da bo, ministrstvo podalo podrobnejše pripombe v okviru javne obravnave. Ministrstvu je v interesu, da vlada sprejme besedilo, ki bo jasno izražalo podporo dolgoročnemu jedrskemu programu, a bo hkrati tudi kredibilno, da se ne izpostavimo nepotrebnim kritikam. Meni, da je potrebno preoblikovati dele besedila, ki izpadejo pretirano navijaški.

V tekst je potrebno vključiti točko, da DZ prepozna potrebo po izvedbi informiranega referenduma po tem, ko bodo znani ključni ekonomski in tehnični parametri projekta, kar je predsednik vlade tudi večkrat javno povedal.

Omiliti je potrebno besedila, ki govorijo o tem, da jedrska prispeva k energetski neodvisnosti, saj vemo, da smo glede tehnologije, storitev, vzdrževanja in goriva pri tej tehnologiji popolnoma uvozno odvisni. Energetsko krizo so med drugim dodatno poganjale francoske jedrske elektrarne, zato zapis v resoluciji, da so jedrske elektrarne reševale krizo, ni najbolj primeren.

Določene trditve v poglavju ugotovitve so mejne oz. netočne. Ne drži naprimer, da se bo raba električne energije v razvitih državah podvojila do leta 2050, kar izhaja iz OECD poročil. Nadalje diskurz, da mora jedrska postati prioritetna in se mora prednostno obravnavati odstopa od dolgoletne politike RS o tehnološki nevtralnosti, torej da nobena nizkoogljična tehnologija ne sme imeti prednost pred drugo, kar že leta tudi konsistentno zagovarjamo v EU krogih. Te prednosti tudi ne priznamo nobeni drugi nizkoogljični tehnologiji, pa vemo, da smo npr. na OVE danes neprimerljivo slabši od vseh drugih EU držav (celo na predzadnjem mestu EU držav), jedrska pa predstavlja bistven delež proizvodnje električne energije v našem miksu. Dodatno je težko zagovarjati politiko prednosti na tehnologiji, kjer si popolnoma odvisen od uvoza goriva. Naj se o tem prelomu stran od dolgoletne politike zagovarjanja tehnološke nevtralnosti vlada posebej odloči.

V resoluciji po mnenju MOPE manjka tudi kadrovska in finančna krepitev kapacitet za jedrsko varnost in ravnanje z RAO, saj se v tem kontekstu omenja samo novogradnje. V resoluciji je potrebno popraviti tudi določene druge elemente, npr. prepoznati potrebo po več zakonih za jedrske novogradnje, omiliti besedilo o vplivu na upravne postopke in podobno.

Vodja delovne skupine Danijel Levičar je izpostavil, da je bil osnutek resolucije poslan mag. Seršen v pregled in predhodno uskladitev na MOPE pred javno obravnavo. V Kabinetu predsednika vlade so na pripombe mag. Seršen odgovorili. Pripombe, ki niso bile upoštevane so bile obrazložene.

Vodja delovne skupine je izrazil obžalovanje namere MOPE, da komentira resolucijo v okviru javne obravnave. Meni, da je edina prava pot za usklajevanje med vladnimi organi v okviru medresorskega usklajevanja. Dr. Matjaž Krajnc se je strinjal, da komentiranje resolucije v javni obravnavi ni primeren način.

S strani družbe ELES so pojasnili, da ne drži, da so energetsko krizo poganjale francoske jedrske elektrarne. Prav tako je bilo s strani družbe ELES izpostavljeno, da se v resoluciji naj ne piše o referendumu in da resolucija ne sme biti navijaška. Da resolucija ne sme biti navijaška, je izpostavil tudi Luka Mesec.

**SKLEP št. 3.3/1:** Člani in aktivni udeleženci so se seznanili z vsebino Resolucije o dolgoročni miroljubni rabi jedrske energije v Sloveniji.

1. **Poročanje delovne podskupine za pobudo.**

Vodja DS je na kratko povedal, da se je v petek 10. 11. 2023 prvič sestala ožja delovna skupina za spremljanje priprave pobude za državni prostorski načrt JEK2 ter da bo vodja ožje delovne skupine dr. Janez Gale poročal na naslednjih skupinah.

Dr. Hinko Šolinc je sporočil ime nove članice ožje delovne skupine JEK2.

Iz Ministrstva za finance so sporočili, da se bodo tudi oni vključili v ožjo delovno skupino.

**SKLEP št. 3.4/1**: SKLEP št. 2.3/1 glede ožje delovne skupine JEK2, sprejet na prejšnji seji delovne skupine dne 17. 10. 2023, se ustrezno razširi, in sicer se drugi odstavek spremeni tako, da se glasi:

»Ožjo delovno skupino sestavljajo:

* dr. Janez Gale, sekretar na Ministrstvu za okolje, podnebje in energijo, vodja ožje delovne skupine;
* Ana Vidmar, vodja Sektorja za državno prostorsko načrtovanje na Ministrstvu za naravne vire in prostor, članica;
* dr. Bruno Glaser, vodja tehničnega sektorja, Gen energija d.o.o., član;
* dr. Tomaž Nemec, vodja Oddelka za analize in dovoljenja v sektorju za jedrsko varnost, Uprava Republike Slovenije za jedrsko varnost, član,
* mag. Vesna Kolar Planinšič, sekretarka na Ministrstvu za okolje, podnebje in energijo, članica,
* mag. Miranda Groff Ferjančič, namestnica generalne direktorice Direktorata za proračun na Ministrstvu za finance, članica.«

1. **Predstavitev sistemskega vidika vključitve JEK2 v elektroenergetski sistem (ELES).**

**SKLEP št. 3.2/1:** Člani in aktivni udeleženci so se seznanili s sistemskim vidikom vključitve JEK2 v elektroenergetski sistem.

1. **Predstavitev kadrovskih izzivov, vabljeni poročevalec: dr. Luka Snoj, IJS in GEN energija.**

Dr. Luka Snoj iz IJS, dr. Bruno Glaser iz GEN energije in dr. Tomaž Nemec iz URSJV so predstavili kadrovske izzive.

**SKLEP št. 3.6/1:** Vsak deležnik do naslednje seje pripravi oceno potreb po dodatnih kadrih iz naslova priprave in izvedbe projekta JEK2.

1. **Razno.**

Gorazd Pfeifer, predsednik uprave Nuklearne elektrarne Krško je podal kratko obrazložitev glede ponovnega zagona NEK.

Naslednja seja delovne skupine bo potekala v torek, 12. 12. 2023, ob 10. uri.

Seja se je zaključila ob 12.30 uri.

Zapisala: Polona Faletič

Danijel Levičar

vodja delovne skupine